Changes in the baseline characteristics, management and outcomes of acute myocardial infarction in Estonia
Eestis on suremus südame veresoonte ateroskleroosi tõttu viimasel aastakümnel oluliselt langenud, ometi paikneme Euroopas edetabelis endiselt esikolmikus. Probleemiks on just kõrge suremus töövõimelise elanikkonna seas. Üks tõsisemaid südame veresoonte ateroskleroosi avaldusvorme on südamelihase infarkt ehk kärbumine, mis võib lõppeda surmaga. Siiski saab kaasaegsete tõenduspõhiste ravivõtete viivitamatul rakendamisel patsientide ravitulemusi, sh elulemust, oluliselt parandada. Aastal 2001. tehtud uuring näitas Eestis suuri lahknevusi südamelihase infarktiga patsientide ravikäsitluses ja -tulemustes erineva ravitasemega haiglates. Seetõttu on viimase kümnendi jooksul palju panustatud ravikäsitluse parandamisele ja ühtlustamisele. Lisaks tõenduspõhiste raviskeemide kasutamise rõhutamisele on üheks prioriteediks olnud võimaldada suuremale osakaalule patsientidest väheinvasiivset ravimeetodit, kus südame veresoontes taastatakse verevool mehhaaniliselt. Antud uuring näitas, et ajavahemikul 2001 ja 2007 oli südamelihase infarktiga patsientide ravikäsitlus Eestis paranenud nii kõrgema kui madalama etapi haiglates. Siiski kõrgema etapi haiglates oli areng rohkem väljendunud, mis tõi kaasa ka paremad ravitulemused võrreldes madalama etapi haiglatega. Ometigi ei väljendunud parem ravikäsitlus oluliselt paremates ravitulemustes haigla etapi piires. Probleemiks on eelkõige patsientide kõrgem vanus ja kaasuvate haiguste sagedam esinemine. Muuhulgas näitasid töö tulemused, et just suhkurtõvega naissoost patsientidel on risk halvematele ravitulemustele. Kokkuvõtteks võib uuringutulemustest järeldada, et nii kõrgema kui madalama etapi haiglates on võimalusi ravikäsitluse ja -tulemuste parandamiseks, seejuures võtmeküsimuseks oleks erineva ravitasemega haiglate koostöö. Eestis on vaja jätkata südamelihase infarktiga patsientide ravikäsitluse ja -tulemuste seiret.
südameinfarkt, ravi, ravitulemused, Eesti, myocardial infarction, treatment, treatment outcomes
Networked Digital Library of Theses and Dissertations